Indien jy verwys was of dink jy het ‘n professionele persoon gevind met wie jy kan saamwerk, hoef jy nie al die vrae te vra nie, maar maak tog seker dat jy die vrae wat vir jou belangrik is vra.
Dit mag die eerste keer wees wat jy ‘n spesifieke probleem konfronteer. Jy kan tyd neem om die regte persoon te vind om jou te help of begelei. Dit moet iemand wees by wie jy veilig en gemaklik genoeg voel om die moeilikste oomblikke in jou lewe te deel. Goeie aanklank en begrip sal jou veilig genoeg laat voel om hierdie belegging in jou lewe te maak.
Gee aandag aan die wyse waarop die professionele persoon die vrae beantwoord of hak jy net by die ontvangsdame vas. Ons beskou die aanvanklike telefoniese gesprek as deel van die diens wat ons lewer. Net soos jy besluit of dit die regte persoon is om jou te begelei, is dit nodig om te besluit of ons jou met jou spesifieke probleem kan help. Soms is dit nodig om ‘n kliënt na ‘n ander berader te verwys, wat spesialiseer in ‘n spesifieke veld.